সবজে নীল (রং)

সবজে নীল বা নীলচে সবুজ বা পেষ্ট নীল ও সবুজ রঙের মাঝামাঝি একটি রং। এটিকে ইংরেজিতে সায়ান (Cyan) নামে ডাকা হয়। ৪৯০৫২০ ন্যানোমিটার তরঙ্গদৈর্ঘ্যের আলো চোখে পড়লে এই রং প্রত্যক্ষ ও অনুভূত হয়।

রঙিন মুদ্রণে ব্যবহৃত বিভাজক রঙপ্রণালী তথা সিএমওয়াইকে রং মডেলে সবজে নীল একটি মূল রঙ যার সাথে আছে ম্যাজেন্টা, হলুদ ও কালো। কম্পিউটার ও টেলিভিশনের পর্দায় রং গঠনে ব্যবহৃত সংযোজী রংপ্রণালী তথা আরজিবিতে সবুজ ও নীল আলোর সমন্বয়ে সবজে নীল রং তৈরি করা হয়। সবজে নীল লালের পরিপূরক রঙ; অর্থাৎ, সাদা আলো থেকে লাল সরালে সবজে নীল রং পাওয়া যায়। কালো পর্দার ওপর লাল আলো ও সবজে নীল আলো সঠিক অনুপাতে মেশালে সাদা রং উৎপন্ন হবে।

ওয়েব রঙ হিসেবে সবজে নীল অ্যাকুয়ার সমার্থক। সবজে নীল রঙের বিভিন্ন মাত্রা রয়েছে। সবজে নীল শ্রেণীভুক্ত রংগুলির মধ্যে তিলি (Teal টিল), ফিরোজা (Turquoise টারকয়েজ), বৈদ্যুতিক নীল রং, নীলাভ-সবুজ পান্না রং (Aquamarine অ্যাকুয়ামেরিন), ইত্যাদি উল্লেখ্য।

চিত্রশালা

ব্যুৎপত্তি
সবজে নীলের ইংরেজি প্রতিশব্দ হল সায়ান। ইংরেজি সায়ান শব্দটি এসেছে প্রাচীন গ্রীক শব্দ κύανος (কিয়ানোস) হতে, যার অর্থ "গাঢ় নীল, গাঢ় নীল এনামেল, ল্যাপিস লাজুলি"। ইংরেজিতে এই রঙটি আগে "সায়ান ব্লু" (Cyan blue) নামে পরিচিত ছিলো, অথবা cyan-blue রূপে এবং ইংরেজি রংনাম হিশেবে সায়ানের প্রথম ব্যবহার হয় ১৮৭৯ সালে। রঙনামটির আরেক সম্ভাব্য উৎস হতে পারে কর্ণফ্লাওয়ার (Centaurea cyanus) হতে বানানো একপ্রকার ডাই।

ওয়েব ও মুদ্রণে সবজে নীল

ওয়েব রং সায়ান ও অ্যাকুয়া

ডানপাশে দেখানো ওয়েব রঙ সায়ান লাল-সবুজ-নীল রং প্রতিমানে একটি মাধ্যমিক রঙ। এক্স11 রঙসমূহের মধ্যে এটিকে সায়ান ও অ্যাকুয়া দুটোই বলা হয়ে থাকে। আবার এইচটিএমএল রঙতালিকায় এই রঙটিকেই বলে অ্যাকুয়া।

সিএমওয়াইকে রঙপ্রণালীতে ব্যবহৃত সায়ানের চেয়ে ওয়েব সায়ান অনেক বেশি উজ্জ্বল আর ওয়েব রঙগুলোকে হুবহু কাগজে ছাপা সম্ভব নয়। সাধারণ কালি দিয়ে ওয়েব সায়ান ছাপাতে হলে নিচের প্রিন্টারস সায়ানের সাথে খানিকটা সাদা কালি যোগ করতে হয়, ফলে ছাপানোর সময় এটি আর প্রাথমিক বিভাজক রং থাকে না। এটাকে বলে অ্যাকুয়া (1598 সাল থেকে ব্যবহৃত নাম), কারণ সাধারণত পানির সাথে রঙটার সাদৃশ্য দেখা যায়য়, বিশেষত ট্রপিকাল অঞ্চলের সমুদ্রসৈকতে।

প্রসেস সায়ান (পিগমেন্ট সায়ান) (প্রিন্টারস সায়ান)

চার-রঙা ছাপায় ব্যবহৃত সাধারণ কালিগুলোর একটি সায়ান; অন্য তিনটি ম্যাজেন্টা, হলুদ এবং কালো। এ রঙগুলোকে একত্রে বলা হয় সিএমওয়াইকে (CMYK)।

যদিও সংযোজী মাধ্যমিক এবং বিভাজক প্রাথমিক দুরকমকেই সায়ান বলা হয়, তারা একটি অপরটি হতে যথেষ্ট ভিন্ন হতে পারে। আরজিবি রঙস্থান ও ব্যবহৃত কালির ওপর ভিত্তি করে আরজিবি মাধ্যমিক সায়ানের চেয়ে প্রিন্টারস সায়ান কম বা বেশি স্যাচুরেটেড হতে পারে।

প্রসেস সায়ান আরজিবি রং নয়, আর সিএমওয়াইকে থেকে আরজিবিতে রূপান্তরের কোনো নির্দিষ্ট পদ্ধতিও নেই। প্রিন্টারের কালির মিশ্রণ বহুরকম হতে পারে, ফলে মুদ্রিত রঙের অনেক বৈচিত্র্য থাকা স্বাভাবিক। কারণ বাস্তবের বিভাজক রঙের মিশ্রণ সবসময় একই ফল দেয় না, যেহেতু রঙটির উৎপাদনের কম্পাঙ্ক তার অন্য রঙের সাথে মিশ্রণের ক্ষেত্রে প্রভাব ফেলে। প্রসেস সায়ান (process cyan) রঙের একটি সাধারণ নমুনা ডানের বাক্সে দেখানো হলো।

বিজ্ঞান ও প্রকৃতিতে

পানির রঙ
 বিশুদ্ধ পানি প্রায় বর্ণহীন। তবে তা নীল আলোর চেয়ে লাল আলো একটু বেশি শোষণ করে। ফলে বিপুল পরিমাণ পানিতে হালকা নীল আভা দেখা যায়; আর পানির সূক্ষ্ণ কণাসমূহের কারণে বিচ্ছুরণ বৃদ্ধি পেয়ে নীল রঙকে সবুজে রূপান্তর করে যা হয়ে ওঠে সবজে নীল।

সায়ান ও সায়ানাইড
 "সায়ানাইড" নামটি এসেছে সায়ানাইড আয়ন ধারণকারী কণা প্রুশীয় নীল থেকে যার রং অনেকটা নীলাভ সবজে নীল।

ব্যাকটেরিয়া
 সায়ানোব্যাকটেরিয়া (যাকে সবজে নীল শৈবাল নামেও ডাকা হয়) খাদ্যশৃঙ্খলের একটি গুরুত্বপূর্ণ অংশ।

জ্যোতির্বিজ্ঞান
 ইউরেনাস গ্রহটি সবজে নীল রঙের কারণ এর বায়ুমণ্ডলে বিপুল পরিমাণে মিথেন গ্যাস উপস্থিত।

শক্তি
 প্রাকৃতিক গ্যাস (মিথেন) বহু জায়গায় রান্নার কাজে ব্যবহৃত হয়। বায়ুর দহনে এর শিখা সবজে নীল বর্ণের দেখায়।

আলোচিত্রগ্রহণ এবং চলচ্চিত্রগ্রহণ
 সায়ানোটাইপ, বা ব্লুপ্রিন্ট (নীলনকশা), একটি মনোক্রোম আলোকচিত্র মুদ্রণ পদ্ধতি, প্রুশিয়ান নীল কণা ব্যবহার করে গাঢ় "সায়ান-নীল" রং মুদ্রণ করতে পারত।
 "সায়ানোকালার" নামের বাইপ্যাক কালার প্রসেসে আলোকচিত্রী একটি ক্যামেরায় দুটি ফিল্ম লোড করতো, একটি অর্থোক্রোমাটিক, রঞ্জিত লাল, এবং তার পিছনে একটি প্যানক্রোমাটিক স্ট্রিপ। রঙের আলো অর্থো স্টকের সায়ান রেকর্ডকে প্রকাশ করবে, যা ফিল্টার হিসেবেও কাজ করে কেবল লাল আলোকে প্যানক্রোমাটিক ফিল্ম স্টকে প্রদর্শন করবে।

চিকিৎসাশাস্ত্র
 সায়ানোসিস হলো ত্বকের অস্বাভাবিক নীল নীল রঙ, যা অক্সিজেন গ্রহণে স্বল্পতার লক্ষণ; এই রোগে আক্রান্ত ব্যক্তিকে বলে "সায়ানোটিক"।
 সায়ান রং বেদ চিকিৎসা পদ্ধতির গলঃচক্রের সাথে সম্পর্কিত।

শল্যবিদের আলখাল্লা
 ১৯শ শতকে শল্যবিদেরা সাদা আলখাল্লা পরতেন, কিন্তু ২০ শতকে তাঁরা বিভিন্ন কারণে সবজে নীল বা সবুজ শল্য-আলখাল্লা পরতে শুরু করেন। প্রথমত, অস্ত্রোপচার কক্ষের উজ্জল আলো সাদার চেয়ে সবজে নীল রঙে কম প্রতিফলিত হতো, ফলে অস্ত্রোপচারকারীদের চোখে চাপ কম পড়তো। দ্বিতীয়ত, সবজে নীল লালের পরিপূরক রঙ, তাই লাল রক্ত সবজে নীল আলখাল্লায় টকটকে দেখায় না, বরং কালো বা ধূসর দেখায়। এছাড়া দীর্ঘসময় একটানা লাল রং দেখার পর সাদার দিকে তাকালেও লাল রঙই চোখে ভাসে, কিন্তু সবজে নীল রঙের ক্ষেত্রে তা হয় না। শেষত, সবজে নীল রঙটি বেশ আরামদায়ক এবং শীতল, ফলে রোগীরাও কম উদ্বিগ্ন হয়।

আরও দেখুন
 রঙের তালিকা
 কমলা আগে বলা হতো "হলদে-লাল"।

বহিঃসংযোগ

তথ্যসূত্র

রং (নির্দিষ্ট বর্ণ)
আলোকবর্ণালী
নীলের বর্ণচ্ছটা
 
সবুজের বর্ণচ্ছটা